Nënë Tereza pritet të shenjtërohet në shtator
Imzot Engjëll Masafra, u shpreh se kjo është një ngjarje e rëndësishme dhe e mirëpritur për mbarë popullin shqiptar, pa dallim besimi
Humanistja shqiptare Nënë Tereza, fituese e çmimit Nobel, pritet të shpallet e shenjtë në shtator të vitit 2016. Gazeta zyrtare e konferencës së peshkopëve italian, Avvenire, shkruan se Papa Francesku miratoi të enjten një dekret për njohjen e një mrekullie që i atribuohet ndërmjetësimit të saj me Perëndinë. Nënë Tereza e cila vdiq në shtator të vitit 1997, u shpall e lume në vitin 2003 nga Papa Gjon Pali i Dytë. Lumnimi është hapi i fundit para shenjtërimit. Zyrtarët e Vatikanit nuk kanë komentuar njoftimet e gazetës e cila tha se papa mund të organizojë ceremoninë e shenjtërimit në shtator të vitit 2016. Anjezë Gonxhe Bojaxhiu, që u bë më pastaj në gjithë botën e njohur si Nënë Tereza, u lind në Shkup më 26 gusht të vitit 1910 në një familje me prejardhje nga Prizreni. Më 1979 ajo mori çmimin Nobël për Paqe. Nënë Tereza vdiq më 5 shtator 1997 në Kalkuta të Indisë, ku kishte kaluar pjesën më të madhe të jetës duke ndihmuar të varfrit. Kisha katolike në Shqipëri përshëndeti sot aprovimin e Papa Françeskut që i hapë rrugë shënjtërimit të bamirëses shqiptare, Nënë Terezëz. Kryetari i Konferencës Ipeshkvnore të Shqipërisë, Arqipershkvi i Shkodër-Pultit, imzot Engjëll Masafra, i cili njoftoi lajmin gjatë meshës së mëngjesit, u shpreh se kjo është një ngjarje e rëndësishme dhe e mirëpritur për mbarë popullin shqiptar, pa dallim besimi. Imzot Masafra apeloj që të ndiqet shëmbulli i Nënë Terezës, sepse në këtë mënyrë, u shpreh ai, shqiptarët do të jenë dyfish më të lumtur pasi një shqiptare shpallet shënjtëreshë dhe se, prej së largu, mund të imitojnë disa vlera që ajo ka jetuar.